section_heading: Naziv
paragraph_text: Postoje dvije, jednako vjerodostojne, priče o tome kako je Pošip dobio ime, jedna kaže da je to zbog izdužene šiljate bobice koja je nalik na „šip“ (lokalni naziv za šiljatu stranu mašklina ili krampa). Druga priča govori da je naš junak Marin pronašao tu „čudnovatu“ lozu razvijenih prutova na šipku ili kako bi se to u Smokvici reklo, raste „po šipak“, te je prema usmenoj predaji nazvan „pošipak“, kasnije tijekom vremena došlo je do racionalizacije, zadnji slog je otpao i ostao je samo Pošip. Sinonimi: Pošip veliki Homonimi i pogrešni nazivi: Pošipica – u nekim literaturnim izvorima nalazimo ovaj sinonim, ali se radi o drugoj sorti (Zdunić). Postoje još dva kultivara s imenom Pošip, Pošip mali (A. Pecotić) i Pošip vrgorski bijeli, koji su različite sorte.